Hedensted: De seneste uger har Hedensted Kommune og entreprenør Ejvind Laursen brudt deres hoveder med, hvad de har fundet i jorden under Horsensvej i Hedensted, hvor der i øjeblikket pågår et større renoveringsarbejde.

Langs kanten af vejbanen, en lille håndfuld meter nede, tittede nemlig en større ledning frem, som ikke figurerede på nogen optegnelser. Ingen ledningsejere ville umiddelbart kendes ved den - end ikke hos Forsvaret.

Derfor gik rygterne på, at der var tale om den såkaldte tyskerledning, der under 2. Verdenskrig skulle være lagt mellem Tyskland og Norge - men sandheden viser sig nok at være knap så sindsoprivende.